หุ้นขาดแรงหนุนปิดลบ6.64จุด
หุ้นไทย 8 ต.ค.ขาดปัจจัยหนุนดัชนีปิดลบ 6.64 จุด ที่ 1,304.71 จุด มูลค่าซื้อขาย 37,741.67 ล้านบาท
8 ต.ค. 2555

หุ้นไทย 8 ต.ค.ขาดปัจจัยหนุนดัชนีปิดลบ 6.64 จุด ที่ 1,304.71 จุด มูลค่าซื้อขาย 37,741.67 ล้านบาท 




ดัชนีตลาดหลักทรัพย์แห่งประเทศไทย วันที่ 8 ต.ค. ผันผวนในแดนลบตลอดทั้งวัน โดยในการซื้อขายภาคเช้าลงไปแตะจุดต่ำสุดของวันที่ 1,300.51 จุด และแม้ว่า จะกระเตื้องขึ้นมาได้ในช่วงท้ายตลาดภาคเช้า แต่หลังจากเปิดตลาดในภาคบ่ายดัชนีแกว่งลง จนกระทั่งปิดตลาด 1,304.71 จุด ลดลง 6.64 จุด หรือ 0.51% มูลค่าการซื้อขาย 37,741.67 ล้านบาท 
น.ส.ธีรดา ชาญยิ่งยง ผู้จัดการฝ่ายวิเคราะห์ บริษัทหลักทรัพย์ (บล.) ฟิลลิป (ประเทศไทย) กล่าวว่า แม้ว่า อัตราการว่างงานของ สหรัฐฯ จะออกมาดีกว่าที่คาด แต่นักลงทุนตอบรับในช่วงสั้นๆ เท่านั้น ทำให้ตลาดหุ้นไทยซื้อขายในแดนลบในทิศทางเดิยวกับภูมิภาค
"นักลงทุนบางส่วนอาจจะมองว่า เมื่ออัตราการว่างงานดีขึ้น ก็อาจจะทำให้มาตรการ QE3 มีแรงหนุนน้อยลง นอกจากนี้ ในภาพใหญ่นักลงทุนยังกังวลต่อการชะลอตัวทางเศรษฐกิจ และปัญหาหนี้ยุโรปกลับมาเป็นปัจจัยกดดันตลาดอีกครั้ง" นส.ธีรดา กล่าว
ทั้งนี้ในพรุ่งนี้ (9ต.ค.) น.ส.ธีรดา ประเมินว่า ดัชนีหุ้นไทยจะเคลื่อนไหวในกรอบจำกัดเช่นเดียวกับวันนี้ โดยแนวรับอยู่ที่ 1,300 จุด และแนวต้านที่ 1,310-1,315 จุด 
"ไม่คิดว่า จะหลุดแนวรับลงมาแรงนัก เพราะมาตรการที่ปลายประเทศประกาศออกมาจะยังเป็นปัจจัยหนุนตลาดหุ้นอยู่ นอกจากนี้ สำหรับตลาดหุ้นไทย เชื่อว่า ยังมีแรงซื้อจากกองทุน LTF และ RMF มารองรับ และนักลงทุนจำนวนหนึ่งที่รอซื้อเมื่อดัชนีอ่อนตัว"น.ส.ธีรดา กล่าว
มูลค่าซื้อขาย 5 อันดับหลักทรัพย์ PTT มูลค่า  1,466 ล้านบาท ปิดที่ 318.00  บาท -4.00 บาท หรือ -1.24%BGH มูลค่า 1,114 ล้านบาท ปิดที่ 111.50 บาท +3.00 บาท หรือ +2.76%TCAP &lt;XD&gt; มูลค่า 1,114 ล้านบาท ปิดที่ 41.25  บาท +2.50 บาท หรือ +6.45%INTUCH มูลค่า 1,022 ล้านบาท ปิดที่ 64.75  บาท -1.00 บาท หรือ -1.52%BTS มูลค่า 996 ล้านบาท ปิดที่ 5.95  บาท +0.10 บาท หรือ +1.71%